PTT ลงนามกองสลากฯ จัดพื้นที่ขายล็อตเตอร์รี่ในปั๊ม ปตท. 400 แห่ง ฟรี 1 ปี
PTT-สำนักงานสลากกินแบ่งรัฐบาล ลงนามโครงการจัดสรรพื้นที่ขายล็อตเตอร์รี่ในปั๊ม ปตท. จำนวน 400 แห่งฟรี เป็นระยะเวลา 1 ปี
15 มิ.ย. 2558

บริษัท ปตท. จำกัด (มหาชน) หรือ PTT และสำนักงานสลากกินแบ่งรัฐบาล ร่วมลงนามในบันทึกข้อตกลงความร่วมมือ โครงการจัดสรรพื้นที่จำหน่าย สลากกินแบ่งรัฐบาลในบริเวณสถานีบริการน้ำมันปตท. จำนวน 400 แห่งทั่วประเทศ โดยไม่คิดค่าเช่าพื้นที่เป็นเวลา 1 ปี เพื่อสนับสนุนนโยบายการจำหน่ายสลากกินแบ่งรัฐบาลในราคาประกาศ 80 บาท
โดยเช้านี้ (15 มิ.ย.) พล.ต.อภิรัชต์ คงสมพงษ์ ประธานคณะกรรมการสลากกินแบ่งรัฐบาล เป็นประธานในพิธีลงนามบันทึกข้อตกลงความร่วมมือดังกล่าว โดยมีพล.ต. ฉลองรัฐ นาคอาทิตย์ ผู้อำนวยการสำนักงานสลากกินแบ่งรัฐบาล พ.ต.อ. บุญส่ง จันทรีศรี รองผู้อำนวยการสำนักงานสลากกินแบ่งรัฐบาล นายสรัญ รังคสิริ ประธานเจ้าหน้าที่ปฏิบัติการกลุ่มธุรกิจปิโตรเลียมขั้นปลาย และนายชวลิต พันธ์ทอง รองกรรมการผู้จัดการใหญ่หน่วยธุรกิจน้ำมัน ของ PTT ร่วมลงนามในบันทึกข้อตกลงความร่วมมือให้ใช้พื้นที่สถานีบริการน้ำมันปตท.
ด้านพล.ต. อภิรัชต์ เปิดเผยว่า สำนักงานสลากฯ จะเป็นผู้คัดเลือกผู้ค้า รวมทั้งควบคุมและตรวจสอบราคาขายปลีกสลากกินแบ่งรัฐบาลของผู้เข้าร่วมโครงการฯ ณ จุดจำหน่ายให้เป็นไปตามนโยบายที่รัฐบาลกำหนด โดยเจ้าหน้าที่จากสำนักงานสลากฯ ที่มีอำนาจตามกฎหมายเป็นผู้ทำการตรวจสอบราคาจำหน่ายสลากกินแบ่งรัฐบาล และดำเนินการกับผู้จำหน่ายเกินราคาตามที่กฎหมายกำหนดอย่างเคร่งครัด
ทั้งนี้เพื่อเป็นการสนองนโยบายของรัฐบาลในการส่งเสริม สนับสนุนการสร้างงาน สร้างอาชีพและกระจายรายได้ให้แก่ผู้ด้อยโอกาส อีกทั้งเป็นการช่วยเหลือสังคมและชุมชนอย่างยั่งยืน จึงเป็นที่มาของความร่วมมือระหว่างสำนักงานสลากฯ และ ปตท. นอกจากนี้ยังช่วยเสริมสร้างประสิทธิภาพในการควบคุมและตรวจสอบราคาขายปลีกสลากกินแบ่งฯ ของผู้เข้าร่วมโครงการให้เป็นไปตามนโยบายรัฐ
ด้านนายสรัญ เปิดเผยว่า ปตท. ในฐานะหน่วยงานของรัฐพร้อมสนองนโยบาย ด้วยการสนับสนุนพื้นที่ในสถานีบริการน้ำมัน จำนวน 400 แห่งให้เป็นจุดจำหน่ายสลากกินแบ่งรัฐบาลเป็นระยะเวลา 1 ปี โดยไม่คิดค่าตอบแทนการใช้พื้นที่